Тое, што Ігнатовіч і Малік прызнаныя вінаватымі ў выкраданьні Завадзкага, не вітаў і адвакат Сяргей Цурко, які на працэсе абараняў інтарэсы жонкі Завадзкага Сьвятланы. Ён падкрэсьліў, што не сымпатызуе абвінавачаным, але, на ягоную думку, у судзе не было прад'яўлена дастатковых доказаў іхнай віны, а тыя доказы, што заяўленыя, сабраныя з парушэньнем закону і таму "юрыдычна нулявыя". Аднак, на думку адваката, у такім прысудзе ёсьць і станоўчы момант. Бо ён пакідае жывымі галоўных падазроных, зь якімі далей магчыма працаваць сьледчым.